Document ID: 32006R1562

PADOMES REGULA (EK) Nr. 1562/2006
(2006. gada 5. oktobris),
lai noslēgtu Partnerattiecību nolīgumu zivsaimniecības nozarē starp Eiropas Kopienu un Seišelu Salu Republiku
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 37. pantu saistībā ar 300. panta 2. punktu un 300. panta 3. punkta pirmo daļu,
ņemot vērā Komisijas priekšlikumu,
ņemot vērā Eiropas Parlamenta atzinumu (1),
tā kā:
(1)
Ar Padomes Regulu (EEK) Nr. 1708/87 (2) Kopienas vārdā ir apstiprināts Nolīgums ar Seišelu Salu Republiku par zveju pie Seišelu salām. Saskaņā ar minēto nolīgumu Puses ir risinājušas sarunas par tā aizstāšanu ar jaunu partnerattiecību nolīgumu zivsaimniecības nozarē.
(2)
Minēto sarunu rezultātā 2005. gada martā tika parafēts partnerattiecību nolīgums zivsaimniecības nozarē.
(3)
Partnerattiecību nolīgums zivsaimniecības nozarē paredz stiprināt ekonomisko, finansiālo, tehnisko un zinātnisko sadarbību zivsaimniecības nozarē, lai nodrošinātu resursu saglabāšanu un ilgtspējīgu izmantošanu, kā arī partnerattiecības starp uzņēmumiem ar mērķi vispārējās interesēs izvērst saimnieciskas darbības zivsaimniecības un ar to saistītās nozarēs.
(4)
Minētais nolīgums būtu jāapstiprina.
(5)
Stājoties spēkā jaunajam nolīgumam, Regula (EEK) Nr. 1708/87 būs novecojusi. Tādēļ skaidrības labad tā būtu jāatceļ,
IR PIEŅĒMUSI ŠO REGULU.
1. pants
Ar šo Kopienas vārdā tiek apstiprināts Partnerattiecību nolīgums zivsaimniecības nozarē starp Eiropas Kopienu un Seišelu Salu Republiku (turpmāk - “Nolīgums”).
Nolīguma teksts ir pievienots šai regulai.
2. pants
Ar šo Padomes priekšsēdētājs tiek pilnvarots norīkot personu vai personas, kas tiesīgas parakstīt nolīgumu, lai tas kļūtu saistošs Kopienai.
3. pants
Ar šo Regula (EEK) Nr. 1708/87 tiek atcelta.
4. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 2006. gada 5. oktobrī

Labels: 19
5
6
18
15